Belfort
Store norske leksikon,Geografi,Verdens geografi,Europa,Frankrikes geografi
Belfort er en by i Frankrike, i regionen Franche-Comté og hovedstad i departementet Territoire de Belfort, som ligger ved elven Savoureuse, 35 kilometer sørvest for Mulhouse. Byen har omtrent 48 400 innbyggere (2017).
Byen er strategisk beliggende ved den burgundiske port, mellom Les Vosges og Jurafjellene. Det lokale næringslivet består blant annet av tekstil-, metall- og elektroteknisk industri, samt handel med vin og jordbruksprodukter.Belfort kom under fransk styre sammen med Alsace i 1648, og ble sterkt befestet. Byen motstod tysk beleiring under den fransk-tyske krig i perioden 1870–1871 og under første verdenskrig, men ble senere inntatt av tyskerne i 1940, etter at Maginotlinjen var omgått.Den 11 meter høye og 22 meter lange «Belfort-løven» utenfor rådhuset er reist til minne om beleiringen som varte i 104 dager i 1870–1871. Les mer i Store norske leksikon Frankrike Franche-Comté Frankrikes geografi